**Ministru kabineta noteikumu projekta "Noteikumi par svešvalodas centralizētā eksāmena vispārējās vidējās izglītības programmā aizstāšanu ar starptautiskas testēšanas institūcijas pārbaudījumu svešvalodā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts „ Noteikumi par svešvalodas centralizētā eksāmena vispārējās vidējās izglītības programmā aizstāšanu ar starptautiskas testēšanas institūcijas pārbaudījumu svešvalodā” (turpmāk – noteikumu projekts) izstrādāts, pamatojoties uz Vispārējās izglītības likuma 4.panta 12.1 punktā doto deleģējumu Ministru kabinetam noteikt kārtību, kādā svešvalodas centralizēto eksāmenu (turpmāk – svešvalodas eksāmens) vispārējās vidējās izglītības programmā aizstāj ar starptautiskas testēšanas institūcijas pārbaudījumu svešvalodā un apstiprina starptautisko testēšanas institūciju sarakstu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts pārbaudes darbi par vispārējās vidējās izglītības ieguvi ir noteikti Ministru kabineta 2013.gada 21.maija noteikumos Nr.281 „Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem”. Viens no obligātajiem valsts pārbaudījumiem ir svešvalodas eksāmens, kura satura izstrāde un norises kārtība noteikta Ministru kabineta 2010.gada 6.aprīļa noteikumos Nr.335 „Noteikumi par centralizēto eksāmenu saturu un norises kārtību”. Svešvalodas eksāmena satura izstrādi, norisi un izglītojamo darbu vērtēšanu veic Valsts izglītības satura centrs (turpmāk – centrs).  Arvien vairāk izglītojamo izvēlas kārtot starptautiskas testēšanas institūcijas tādu svešvalodas pārbaudījumu, kas ir starptautiski atzīts un kurā iegūto vērtējumu kā atlases kritēriju var izmantot, turpinot izglītību ārvalstīs.  Gan svešvalodas eksāmens, gan starptautiskas institūcijas pārbaudījums pārbauda valodas prasmes atbilstoši Eiropas kopīgām pamatnostādnēm valodu apguvei (turpmāk – EKP valodu prasmes līmeņi) un atbilst savstarpēji salīdzināmām mācību programmām. Lai nodrošinātu izglītojamo reālās vajadzības, Vispārējās izglītības likums nosaka, ka izglītojamais svešvalodas eksāmenu tiesīgs aizstāt ar starptautiskas testēšanas institūcijas svešvalodas pārbaudījumu (turpmāk – starptautiskas institūcijas pārbaudījums).  Noteikumu projekts nosaka starptautisko institūciju sarakstu un to pārbaudījumus, ar kuriem var aizstāt svešvalodas eksāmenu. Starptautisko institūciju saraksts ir izveidots, ņemot vērā Igaunijas un Lietuvas pieredzi svešvalodu eksāmenu aizstāšanā ar starptautisko institūciju pārbaudījumiem. Lai tiktu nodrošināta dokumenta par iegūto vērtējumu pārbaudījumā autentiskuma pārbaude, noteikumu projekta pielikumā ir ietvertas tikai tās starptautiskās institūcijas, kuru pārstāvniecības atrodas Latvijas Republikā.  Noteikumu projekta pielikumā ir iekļauti tikai to starptautisko testēšanas institūciju svešvalodu pārbaudījumi, kuri pārbauda valodas prasmes atbilstoši EKP valodu apguvei, atbilst savstarpēji salīdzināmām mācību programmām un atbilst vienādām kvalitātes prasībām. Tā kā starptautiskā pārbaudījuma izmaksas sedz izglītojamais, kurš kārto šo pārbaudījumu, tad ir pieļaujama starptautisko testēšanas institūciju pārstāvniecība Latvijas augstskolās, piemēram, pielikumā minētā Pearson PLC – Latvijas Universitāte un European Consortium for the Certificate of Attainment in Modern Languages – Baltijas Starptautiskā Akadēmija.  Ņemot vērā, ka Vispārējās vidējās izglītības mācību priekšmeta standarta *Svešvaloda* pamatprasības mācību priekšmeta apguvei izglītojamo rosina sasniegt valodas komunikatīvo kompetenci un sociokultūras kompetenci atbilstoši EKP noteiktajiem valodas prasmes B1–C1 līmeņiem, kā arī to, ka svešvalodu eksāmenā izglītojamā sniegums tiek izteikts atbilstoši valodas prasmes B1, B2 vai C1 līmenim, noteikumu projekts nosaka, ka svešvalodu eksāmenu var aizstāt tikai ar tādu starptautiskas institūcijas pārbaudījumu, kura rezultāti ir pielīdzināti EKP valodu prasmes līmeņiem un nav zemāki par B1 līmeni.  Tā kā atsevišķu starptautisko institūciju izsniegtajiem dokumentiem par iegūto vērtējumu pārbaudījumā ir noteikts derīguma termiņš, tad noteikumu projekts nosaka, ka svešvalodu eksāmenu izglītojamais var aizstāt ar starptautiskās institūcijas pārbaudījumu, kas nokārtots vispārējās vidējās izglītības apguves laikā un starptautiskās institūcijas dokumenta izsniegšanas termiņš ir ne agrāk kā divi gadi pirms svešvalodas eksāmena paredzētās norises dienas.  Noteikumu projekts nosaka kārtību, kādā izglītojamais informē savas izglītības iestādes vadītāju un izglītības iestādes vadītājs pieņem lēmumu par svešvalodas eksāmena aizstāšanu. Kā apliecinājumu, ka izglītojamais ir nokārtojis starptautisko pārbaudījumu svešvalodā, noteikumu projekts nosaka izglītojamam iesniegt izglītības iestādes vadītājam dokumentu par iegūto vērtējumu pārbaudījumā. Centrs, pamatojoties uz izglītības iestādes vadītāja iesniegumu, veic starptautiskās institūcijas izsniegtā dokumenta autentiskuma pārbaudi, par kuras rezultātiem informē izglītības iestādes vadītāju. Noteikumu projekts nosaka, ka centrs veic starptautisko institūciju izsniegto dokumentu par pārbaudījuma rezultātiem elektronisko uzskaiti.  Vienlaikus noteikumu projekts paredz, ka izglītojamais, kurš ir izteicis lūgumu aizstāt svešvalodu eksāmenu, bet ne vēlāk kā vienu mēnesi līdz tā norisei nav nokārtojis starptautiskās institūcijas pārbaudījumu vai ir saņēmis atteikumu par svešvalodas eksāmena aizstāšanu, ir tiesīgs saskaņā ar normatīvo aktu, kas nosaka centralizēto eksāmenu saturu un norises kārtību, kārtot svešvalodas eksāmenu, lai vēl tajā pašā mācību gadā varētu iegūt dokumentu par vispārējo vidējo izglītību.  Tā kā persona, kura ir ieguvusi dokumentu par vidējo izglītību, ja tai ir nepieciešams, ir tiesīga kārtot centralizēto eksāmenu augstskolā, ar kuru centrs saskaņā ar normatīvo aktu par centralizēto eksāmenu saturu un norises kārtību ir noslēdzis sadarbības līgumu, tad noteikumu projekts paredz, ka konkursā izglītojamo uzņemšanai augstākās pakāpes izglītības programmās persona var iesniegt starptautiskās institūcijas izsniegto dokumentu par iegūto vērtējumu svešvalodā. Šajā gadījumā starptautiskās institūcijas izsniegtā dokumenta atbilstību noteikumu projektā noteiktajām prasībām un autentiskuma pārbaudi veic centrs. Centrs lēmumu par svešvalodas eksāmena aizstāšanu paziņo personai Paziņošanas likumā noteiktajā kārtībā.  Konkursā par uzņemšanu pilna un nepilna laika bakalaura un profesionālajās studiju programmās, kurās uzņemšana pamatojas uz centralizēto eksāmenu rezultātiem, starptautiskās institūcijas pārbaudījumā iegūtā vērtējuma salīdzināšanu ar svešvalodas eksāmenā iegūto vērtējumu nosaka attiecīgā augstskola vai koledža atbilstoši studiju programmas prasībām. |
| 3. | Projekta izstrādē iesaistītās institūcijas | Valsts izglītības satura centrs |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts izglītības satura centrs; izglītības iestādes, kuras īsteno vispārējās vidējās izglītības programmas vai profesionālās vidējās izglītības un arodizglītības programmas – 600, izglītojamie, kuriem jākārto valsts noteiktais svešvalodas eksāmens un kuri vēlas to aizstāt ar starptautiskas institūcijas pārbaudījumu – aptuveni 1500; augstākās izglītības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz centram paplašināt uzdevumus, nosakot jaunu uzdevumu, proti, veikt starptautiskās testēšanas institūcijas izsniegtā dokumenta par iegūto vērtējumu pārbaudi, tostarp izveidojot un uzturot izglītojamiem izsniegto starptautisko institūciju dokumentu kopiju uzskaiti. Noteikumu projekts paredz papildu pienākumu izglītības iestāžu vadītājiem – iesniegt centram starptautiskās institūcijas dokumenta kopiju autentiskuma pārbaudei un lēmuma par svešvalodas eksāmena aizstāšanu paziņošanu izglītojamam.  Tiesiskā regulējuma ieguvums ir, ka izglītojamiem, kuri ir nokārtojuši starptautiskas institūcijas pārbaudījumu, papildus nav jākārto vēl viens svešvalodas eksāmens. |
| 3. | Administratīvo izmaksu monetārs novērtējums | Administratīvo izmaksu monetārs novērtējums tiek veikts vienam izglītojamam, ņemot vērā to, ka izglītojamo skaits, kuri vēlas aizstāt svešvalodas centralizēto eksāmenu ar starptautiskas institūcijas pārbaudījumu, ir mainīgs. Tā kā starptautiskās institūcijas pārbaudījums ir maksas pakalpojums, tad paredzams, ka tikai neliels izglītojamo skaits izvēlēsies aizstāt centralizēto eksāmenu.  Noteikumu projekts paredz, ka izglītojamam, kurš vēlas aizstāt svešvalodas centralizēto eksāmenu ar starptautiskas institūcijas pārbaudījumu, ir jāiesniedz vienu reizi mācību gadā izglītības iestādes vadītājam rakstisks iesniegums (iesnieguma aizpildīšana vidēji aizņem 15 minūtes). Izglītības iestādes vadītājam ir starptautiskās institūcijas izsniegtā dokumenta pārbaude atbilstoši noteikumu projekta prasībām un jāiesniedz centram izsniegtā dokumenta kopija (minēto darbību izpilde vidēji aizņem 30 minūtes). Pēc centra atzinuma saņemšanas izglītības iestādes vadītājam ir jāpaziņo izglītojamam lēmums par svešvalodas eksāmena aizstāšanu (lēmuma paziņošana vidēji aizņem 30 minūtes). Centram ir jāveic starptautiskās institūcijas izsniegtā dokumenta autentiskuma pārbaude un jāsniedz atzinums izglītības iestādes vadītājam (dokumenta autentiskuma pārbaudei nepieciešams vidēji 120 minūtes, atzinuma sniegšanai – 30 minūtes).  Aprēķinos tiek izmantota vidējā darba alga – 4,55 *euro* stundā (Centrālās statistikas pārvaldes dati: 2014.gada mēneša vidējā darba samaksa 765 *euro,* 4,55 *euro*/stundā).  Administratīvās izmaksas izglītojamam:  C1 = (4,55 x 0,25) x (1 x 1) = 1,14 *euro*  Administratīvās izmaksas izglītojamam ir vienreizējas.  Administratīvās izmaksas izglītības iestādei:  C2 = (4,55 x 1) x (1 x 1) = 4,55 *euro*  Administratīvās izmaksas centram:  C3 = (4,55 x 2,5) x (1 x 1) = 11,38 *euro*  Administratīvās izmaksas izglītības iestādei un centram par vienu izglītojamo ir ikgadējas.  Administratīvās izmaksas kopā:  Ckopā = C1 + C2 + C3 = 1,14 + 4,55 + 11,38 =  17,07 *euro* |
| 4. | Cita informācija. | Nav |

Anotācijas III. sadaļa – noteikumu projekts šo jomu neskar.

|  |  |  |
| --- | --- | --- |
| **IV.  Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību akta projekti | Ņemot vērā, ka noteikumu projektā ietvertais tiesiskais regulējums ir attiecināms uz normatīvo aktu, kas nosaka kārtību, kādā izsniedzami valsts atzīti vispārējās vidējās izglītības dokumenti par atbilstošu izglītības programmas apguvi, Izglītības un zinātnes ministrija ir izstrādājusi Ministru kabineta noteikumu projektu „Grozījumi Ministru kabineta 2006.gada 6.novembra noteikumos Nr.913 „Kārtība, kādā izsniedzami valsts atzīti vispārējās izglītības dokumenti””. |
| 2. | Atbildīgā institūcija | Izglītības un zinātnes ministrija |
| 3. | Cita informācija | Nav |

Anotācijas V. sadaļa – noteikumu projekts šo jomu neskar.

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par sagatavoto noteikumu projektu pieejama centra tīmekļa vietnē (publicēta 2015.gada 10.jūlijā).  Sabiedrības informēšanas pasākumi:  - 2015.gada 30.jūnijā noteikumu projekts nosūtīts Latvijas Rektoru Padomei (turpmāk – LRP);  - 2015.gada 30.jūnijā noteikumu projekts nosūtīts Augstākās izglītības padomei (turpmāk – AIP);  - 2015.gada 30.jūnijā noteikumu projekts nosūtīts arodbiedrībai „Latvijas izglītības vadītāju asociācija” (turpmāk – LIVA);  - 2015.gada 30.jūnijā noteikumu projekts nosūtīts Latvijas Izglītības un zinātnes darbinieku arodbiedrībai (turpmāk – LIZDA). |
| 2. | Sabiedrības līdzdalība projekta izstrādē | Noteikumu projekta izstrādes gaitā 2015.gada aprīlī centrs izveidoja neformālu darba grupu, kuras sastāvā tika iekļauti izglītības iestāžu svešvalodu pedagogi un starptautisko testēšanas institūciju pārstāvji.  Noteikumu projekts apspriests 2015.gada 14.maijā centra Paplašinātā Konsultatīvās padomes eksaminācijas jautājumos sēdē, piedaloties 10 augstskolu pārstāvjiem.  2015.gada 8.jūnijā noteikumu projekts tika apspriests ar noteikumu projekta pielikumā minēto starptautisko institūciju pārstāvjiem Latvijas Republikā. |
| 3. | Sabiedrības līdzdalības rezultāti | Laikā, kad noteikumu projekts tiek iesniegts izsludināšanai Valsts sekretāru sanāksmē, atzinums no LRP nav saņemts.  LIVA (saņemts 2015.gada 7.jūlija atzinums Nr.1-2/35), LIZDA (saņemts 2015.gada 8.jūlija atzinums Nr.116) un AIP (saņemts 2015.gada 8.jūlija atzinums Nr.1.12./41) atbalsta noteikumu projekta tālāko virzību.  Pēc noteikumu projekta izsludināšanas Valsts sekretāru sanāksmē Izglītības un zinātnes ministrija lūdza AIP, LIVA, LIZDA un LRP viedokli par noteikumu projektu. AIP un LRP atbalsta noteikumu projekta tālāko virzību, LIVA un LIZDA noteiktajā termiņā viedokli nav sniegušas. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts izglītības satura centrs, vispārējās vidējās izglītības iestādes, profesionālās izglītības iestādes, augstākās izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta 2009.gada 30.jūnija noteikumu Nr.682 „Valsts izglītības satura centra nolikums” 3.4.apakšpunktā noteikts uzdevums – izstrādāt vienotu valsts pārbaudījumu saturu vispārējā izglītībā un profesionālajā izglītībā, organizēt valsts pārbaudījumu norisi un izstrādāt kritērijus izglītojamo mācību sasniegumu vērtēšanai. Noteikumu projekts paredz paplašināt iepriekš minētā uzdevuma izpildes ietvaros veiktās darbības ar jaunu darbību kopumu, t.i., svešvalodu eksāmena aizstāšanu ar starptautiskas institūcijas pārbaudījumu svešvalodā, papildus veicot sekojošas darbības – starptautisko institūciju izsniegto dokumentu par rezultātiem pārbaudījumos pieņemšanu, to autentiskuma pārbaudi, uzskaiti un attiecīgas informācijas sniegšanu izglītības iestādēm.  Savukārt izglītības iestādes uzdevumi tiek paplašināti ar darbībām, kas saistītas ar starptautisko institūciju izsniegto dokumentu par rezultātiem pārbaudījumos pieņemšanu un pārsūtīšanu centram un attiecīgu ierakstu veikšanu vispārējās izglītības dokumentos pēc attiecīgas informācijas saņemšanas no centra.  Noteikumu projekta izpilde tiks nodrošināta esošo institūciju un cilvēkresursu ietvaros. |
| 3. | Cita informācija. | Nav |

##### Izglītības un zinātnes ministre M.Seile

Vizē: Valsts sekretāra vietniece –

Izglītības departamenta direktore,

valsts sekretāres pienākumu izpildītāja E.Papule

20.08.2015 10:05

1746

I.Kamarūte

67814478,ingrida.kamarute@visc.gov.lv